મુલુંડ (વેસ્ટ)માં રહેતા ૪૫ વર્ષના કીર્તિ પંચાલે જીવનમાં ક્યારેય નહીં વિચાર્યું હોય કે જીવનમાં એવા દિવસો પણ આવશે જ્યારે તેમણે ભિખારીની જેમ ભીખ માગીને રસ્તા પર દિવસો કાઢવા પડશે. કીર્તિભાઈ માનસિક રીતે દસેક ટકા જેટલા અક્ષમ હોવાથી અને ભાઈઓની આર્થિક પરિસ્થિતિ સારી ન હોવાથી છેલ્લા ૮ મહિનાથી તરછોડાયેલી અવસ્થામાં હતા અને ભાયખલાના રસ્તા પર ભીખ માગતા ફરતા હતા. એ દરમ્યાન ઍક્સિડન્ટ થતાં તેમનો ડાબો પગ ભાંગી જતાં તે ચાલી શકતા નહોતા અને રસ્તા પર લોકો જે આપે એ ખાઈ લેતા હતા. એ વાતની જાણ મુલુંડના અન્ય પંચાલભાઈઓને થતાં તેમણે કીર્તિભાઈ માટે માનવતા દેખાડી છે.